**ELŐTERJESZTÉS**

**Körmend város Önkormányzata Képviselő-testülete 2017. június 22-i ülésére**

**Tárgy: GINOP-konzorciumi megállapodás megkötése**

Tisztelt Képviselő-testület!

A Körmendi kastély főépületének fejlesztése közös konzorcium útján valósul meg az Önkormányzat – a Batthyany Örökségközpont Nonprofit Kft – és az állami tulajdonú Budavári Ingatlanfejlesztő és Üzemeltető Nonprofit Kft. között. Az e célra benyújtott GINOP pályázat 1,5 mrd Ft. összegű támogatást nyert el, és ezt egészíti ki egy bruttó 1,7 milliárd Ft. összegű, Magyar Kormány által nyújtott támogatás annak érdekében, hogy a főépület komplexen megújulhasson.

A felújítás érinti a homlokzatot, a tetőcserét, keleti tisztilakot, fogadóudvart és hátsó kertet, és az épületen belül is történnek felújítások értelemszerűen, mivel új attrakciók is megvalósulnak a kastélyban.

A projekt megvalósítására közös konzorciumi megállapodást kell kötni. A megállapodás szövegét csatoljuk, és kérjük a Testülettől, hogy hagyja jóvá annak megkötését, és ezzel a projekt megkezdését.

**HATÁROZATI JAVASLAT**

Körmend város Önkormányzata Képviselő-testülete megismerte az Önkormányzat - Batthyany Örökségközpont Nonprofit Kft – és a Budavári Ingatlanfejlesztő és Üzemeltető Nonprofit Kft. között kötendő, „**A körmendi Batthyány–Strattmann-kastély turisztikai célú fejlesztése”** címmel benyújtott**, a** GINOP-7.1.1–15 kódszámú„Nemzeti Kastély- és Várprogram turisztikai célú fejlesztéseinek támogatása projekt keretében megvalósuló fejlesztéshez kapcsolódó konzorciumi megállapodást, és felhatalmazza a Polgármestert, valamint a Batthyany Örökségközpont Nonprofit Kft. ügyvezetőjét a megállapodás megkötésére, illetve a projekt megvalósítása során szükséges egyéb megállapodások (menedzsment szerződések, ajánlatkérések, ajánlatkérést követő szerződések) megkötésére és jognyilatkozatok megtételére.

A Képviselő-testület megbízza a Batthyany Örökségközpont Nonprofit Kft. ügyvezetőjét azzal, hogy a kivitelezést megelőző közbeszerzési eljárást –akkreditált közbeszerzési tanácsadó igénybevételével – bonyolítsa le, s az eljárás alapján a legkedvezőbb ajánlatot tevő vállalkozóval a szerződést kösse meg. A Képviselő-testület megbízza a Polgármestert és a Batthyany Örökségközpont Nonprofit Kft. ügyvezetőjét azzal, hogy a projekt megvalósítása során az Önkormányzatra és a Batthyany Örökségközpont Nonprofit Kft.-re eső feladatok teljesítése során eljárjanak, az előkészítéseket követően a szükséges nyilatkozatokat megtegyék, és szerződéseket megkössék azzal, hogy a projekt előrehaladásáról a Képviselő-testületet tájékoztatni kell.

Körmend, 2017. 06. 14.

**Bebes István**

**polgármester**